**Lühiteave Postimehe Fondi Noor-Eesti grandiprogrammi kohta**

Grandiprogramm rahastab humanitaar- ja ühiskonnateaduslikke uuringuid, mis aitavad kaasa eesti rahvuse, keele ja kultuuri kestlikkusele. Eelistatakse uuringuid, mille tulemustel on lai ühiskondlik kõlapind ja mõju.

Postimehe Fondi grandi raames tehtud teadustöö tulemused tuleb avaldada eesti keeles ja tutvustada neid meedia vahendusel laiemale avalikkusele, et need saaks osaks arutelust Eesti tuleviku, oleviku ja mineviku üle. Koostöö loomeinimestega teadustulemuste tutvustamisel on soovitatav. Tulemusi võib avaldada paralleelselt ka teistes keeltes.

Granti saavad taotleda doktorikraadiga teadlased, kellel on doktorikraadi kaitsmisest möödunud vähem kui kümme aastat. Kui granti taotlev isik on olnud pärast kraadi saamist lapsehoolduspuhkusel või ajateenistuses, pikeneb selle aja võrra ka kümne aasta ajapiir. Taotleja peab töötama grandiperioodi jooksul positiivselt evalveeritud Eesti teadus- ja arendusasutuses ega tohi grandiperioodi jooksul olla ühegi teise teadusgrandi juht või vastutav täitja. Piirang ei laiene arendusprojektide juhtimisele.

Grandi kestus on kuni kolm aastat. Grandi rahaline maht on kuni 100 000 eurot aastas ja see katab grandihoidja töötasu, ühe doktorandi stipendiumi või abitööjõu töötasu ühes juurde kuuluvate maksudega; teadustööga seotud kulud (maksimaalselt kuni 20% grandi üldsummast) ja asutuse üldkululõivu (maksimaalselt 20% grandi üldsummast).

Granditaotlus tuleb kirjutada eesti keeles ja esitada ETISe kaudu 11. jaanuariks 2021. Taotluse osad on annotatsioon (kuni 1000 tähemärki); uurimistöö teaduslik põhjendus pikkusega kuni 1000 sõna kasutatud kirjanduse nimekirja arvestamata; elulookirjeldus (ETISe CV põhjal); 10 publikatsiooni loetelu, mis on teema jaoks olulised. Kui projekti raames planeeritakse teha inimuuringuid, siis eetikanõukogu kinnitus.

Taotleja leiab ise kaks soovitajat, kes on nõus kirjutama taotluse kohta lühikese hinnangu. Soovitajas annavad oma hinnangu ETISe kaudu pärast granditaotluse esitamist. Taotleja oma taotluse kohta kirjutatud hinnanguid ei näe.

Taotlusi hindab 10-liikmeline teadusnõukogu koosseisus Krista Aru, Raul Eamets, Martin Ehala (esimees), Tiit Hennoste, Toomas Kiho, Marju Kõivupuu, Mihhail Lotman, Mart Raudsaar, Andrus Raudsalu ja Tarmo Soomere.

Teadusnõukogu arvestab hindamisel kavandatava uurimistöö teaduslikku taset ja vastavust programmi eesmärkidele; uurimisteema aktuaalsust ning oodatavate tulemuste panust; uurimistöö kava läbitöötatust, metoodika põhjendatust, ning töö ajalist ja rahalist teostatavust.

Arvesse võtekase ka taotleja varasema teadustöö taset ning tulemusi ning taotluse soovitajate teaduslikku mainet ja soovituste sisukust.

Taotluste rahastamise otsustab Postimehe Fondi juhatus teadusnõukogu koostatud pingereast lähtudes. Eesmärk on rahastada kahte taotlust, kuid see võib kõikuda taotluste tasemest lähtuvalt. Juhatuse otsus on lõplik. Rahastamata jäänud taotluste kohta taotlejale põhjendust ei esitata.

Põhjaliku ülevaate granditingimustest saab grandieeskirjast ja soovituskirja juhendist, mis on Postimehe Fondi kodulehel: <https://www.postimeesgrupp.ee/kontsernist/postimees-fond/postimees-fondi-teadusgrandid/>